
NR. 33875/18.03.2026
REFERAT DE APROBARE
la proiectul de hotărâre privind modificarea și completarea Regulamentului de organizare și funcționare a parcărilor publice de reşedinţă din Municipiul Alba Iulia, aprobat prin HCL nr. 412/2021 cu modificările și completările ulterioare

Prin prezentul proiect de hotărâre se propune modificarea și completarea Regulamentului de organizare și funcționare a parcărilor publice de reşedinţă din Municipiul Alba Iulia, aprobat prin HCL nr. 412/2021 cu modificările și completările ulterioare. 


Cu privire la prezentul proiect de hotărâre vă facem cunoscute următoarele :

Având în vedere situațiile practice întâlnite, precum și preocuparea continuă a administrației publice locale a Municipiului Alba Iulia în ce privește creșterea gradului de satisfacție a cetățenilor, materializată inclusiv prin eficientizarea încasării taxelor de parcare de pe raza municipiului, vă propunem spre dezbatere următorul proiect de hotărâre:

Art. 1. Aprobă modificarea art. 8, din Regulament, prin adăugarea alineatului (14) care va avea următorul conținut:

(14) Pentru terenurile proprietate privată, cu destinație parcare, donate Municipiului Alba Iulia în vederea introducerii lor în categoria parcărilor de reședință, la prima atribuire a locurilor respective de parcare, dacă în actul de dobândire al locuințelor este stipulată acordarea unui anumit loc de parcare, rezidenții respectivului ansamblu de locuințe au prioritate la atribuirea acelui loc de parcare, cu respectarea prevederilor prezentului Regulament.

Art.2. Aprobă modificarea art. 9 alin (4) și alin. (5)  din Regulament, care vor avea următorul conținut:
Text în vigoare:
(4) Taxa aferentă prelungirii locului de parcare poate fi achitată în ultimele 60 de zile de valabilitate al abonamentului.
Text propus:

(4) Taxa aferentă prelungirii locului de parcare poate fi achitată de la începutul anului, până în ultima zi  de valabilitate a abonamentului.
Text în vigoare:

(5). Prelungirea anuală a abonamentelor se realizează cu respectarea condițiilor inițiale de alocare și cu prezentarea în original în cazul achitării la sediul Serviciului contracte, patrimoniu, Compartimentul parcări sau încărcarea pe platforma online a următoarelor documente:


- persoanele fizice: cartea de identitate/buletinul de identitate al utilizatorului din care să rezulte domiciliul sau reședința în apropierea parcajului și certificatul de înmatriculare al autovehiculului cu inspecția tehnică periodică în valabilitate, din care să rezulte calitatea de proprietar sau utilizator. În cazul locurilor de parcare atribuite pentru persoane cu handicap, dar utilizatorul locului de parcare este un aparținător al acesteia, se prezintă și cartea de identitate/buletinul de identitate al persoanei cu handicap, cu domiciliul/reședința în apropierea parcajului și acte în valabilitate care dovedesc handicapul.
- persoanele juridice: certificatul de înregistrare sau certificatul constatator al abonatului din care să rezulte că are sediul social/punct de lucru în apropierea parcajului, Acord/Autorizație/Decizie de exercitare a profesiei liberale, după caz.
Text propus:

(5) Prelungirea anuală a abonamentelor se realizează cu prezentarea în original în cazul achitării la sediul Serviciului contracte, patrimoniu, Compartimentul parcări sau încărcarea pe platforma online a următoarelor documente:
- persoanele fizice: cartea de identitate/buletinul de identitate al utilizatorului din care să rezulte domiciliul sau reședința în apropierea parcajului și certificatul de înmatriculare al autovehiculului cu inspecția tehnică periodică în valabilitate, din care să rezulte calitatea de proprietar sau utilizator. În cazul locurilor de parcare atribuite pentru persoane cu handicap, dar utilizatorul locului de parcare este un aparținător legal, se prezintă și cartea de identitate/buletinul de identitate al persoanei cu handicap, cu domiciliul/reședința în apropierea parcajului și acte în valabilitate care dovedesc handicapul.
- persoanele juridice: certificatul de înregistrare sau certificatul constatator al utilizatorului din care să rezulte că are sediul social/punct de lucru în apropierea parcajului, acord/autorizație de funcționare sau decizie de exercitare a profesiei liberale, după caz. În ce privește dovada destinației spațiului, utilizatorul va pune la dispoziție datele de identificare ale imobilului, fără a mai fi necesară depunerea fizică a extrasului CF. Prelungirea abonamentului poate fi făcută doar pentru spațiile cu destinație comercială. 

La redactarea prezentului proiect de hotărâre au mai fost avute în vedere și dispozițiile art.3(1), lit.”i” și ale art.5 pct.2 lit.”j” din O.G.nr.71/2002 privind organizarea și funcționarea serviciilor publice de administrare a domeniului public și privat de interes local, cu modificările și completările ulterioare, precum și dispozițiile  art.129(2) lit.”d” coroborat cu dispozițiile art.129(7) lit.”s”, ale art.139 (3) lit.”g” şi ale art.196 (1) lit.”a” din OUG nr.57/2019 privind Codul Administrativ, Partea I, cu modificările și completările ulterioare, precum și prevederile art. 7 din Legea nr. 52/2003 privind transparența decizională în administrația publică, republicată, cu modificările și completările ulterioare.

